A BIZOTTSÁG 1403/2007/EK RENDELETE
(2007. november 28.)
a Spanyolország lobogója alatt közlekedő hajók által az ICES VI, VII és VIII övezetben (közösségi vizek, valamint a harmadik országok felségterületéhez és joghatósága alá nem tartozó vizek) folytatott, nagyszemű vörösdurbincsra irányuló halászat újbóli engedélyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 26. cikke (4) bekezdésére,
tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (2) és különösen annak 21. cikke (3) bekezdésére,
mivel:
(1)
A közösségi halászhajók egyes mélytengeri halállományokra vonatkozó, 2007-es és 2008-as halászati lehetőségeinek rögzítéséről szóló, 2006. december 19-i 2015/2006/EK tanácsi rendelet (3) kvótákat állapít meg a 2007. és a 2008. évre.
(2)
2007. október 22-én Spanyolország a 2847/93/EGK rendelet 21. cikkének (2) bekezdése értelmében arról értesítette a Bizottságot, hogy a lobogója alatt közlekedő hajók számára 2007. október 19-i hatállyal megtiltja a nagyszemű vörösdurbincs halászatát az ICES VI, VII, és VIII övezet vizein (közösségi vizek, valamint a harmadik országok felségterületéhez és joghatósága alá nem tartozó vizek).
(3)
2007. november 13-án a Bizottság a 2847/93/EGK rendelet 21. cikkének (3) bekezdése és a 2371/2002/EK rendelet 26. cikkének (4) bekezdése értelmében elfogadta a Spanyolország lobogója alatt hajózó vagy Spanyolországban lajstromozott, az ICES VI, VII és VIII övezetben (közösségi vizek, valamint a harmadik országok felségterületéhez és joghatósága alá nem tartozó vizek) közlekedő hajóknak a nagyszemű vörösdurbincsra vonatkozó halászati tilalmáról szóló 1328/2007/EK rendeletet (4).
(4)
A Bizottsághoz a spanyol hatóságok által eljutatott tájékoztatás szerint a VI, VII és VIII övezetekre (közösségi vizek, valamint a harmadik országok felségterületéhez és joghatósága alá nem tartozó vizek) vonatkozó spanyol kvótán belül még rendelkezésre áll bizonyos mennyiségű nagyszemű vörösdurbincs. Következésképpen a Spanyolország lobogója alatt közlekedő vagy Spanyolországban lajstromozott hajók számára engedélyezni kell a nagyszemű vörösdurbincsra irányuló halászatot az említett övezetekben.
(5)
Az engedély 2007. október 30-ától lép hatályba annak érdekében, hogy a szóban forgó, nagyszemű-vörösdurbincs-mennyiséget még ez év vége előtt le lehessen halászni.
(6)
Következésképpen az 1328/2007/EK bizottsági rendelet 2007. október 30-ától hatályát veszti.
ELFOGADTA EZT A RENDELETET:
1. cikk
Hatályon kívül helyezés
Az 1328/2007/EK rendelet hatályát veszti.
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Rendelkezéseit 2007. október 30-ától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 28-án.